**Эссе**

**«Өлкемнің тазалығы-менің тынысым»**

**«Ой-гүлдену,тіл-бүршік, әрекет-жеміс»**

**Ф.Энгельс**

Күн ұясына қарай бет алған сәт.Алыс көкжиектен қызарып батқан күннің қызыл шапағы бейне бір тұтас әлемді жалынға орап бара жатқандай. Бұл кездің өз қызығы бар.Осы бір әдемі көріністі тамашалап келемін. Кең далаға көз жіберсем, қараңғылық жалпақ дүниені басып бара жатқандай. Гуілдеген жел мен ағаштардың жапырағы сыбдыр қағады. Біреу домбыраның қос ішегінен күй тартып тұрғандайәсер қалдырады.Әлсін-әлсін жан-жағыма жалтаңдай қарап ақ бұзауымды іздеп келемін. Осы сәтті аяқ астында жатқан пластик құты қытыр етіп,тамашалап келе жатқан табиғаттың тамаша көрінісінің быт-шытын шығарып, ойымды астан-кестен етті.Өйтпегендеші, ауылдан шығар-шықпастан біреулер күл-қоқыстарды қалай болса солай, оңды-солды шаша беріпті, шаша беріпті. Бейшара аңғал дала «көзге шыққан сүйелден құтқарсаңдаршы» деп жалынғандай мұңая қарайды. Күлден басқа полиэтилен дорба дейсің бе, шыны бөтелке дейсің бе, пластик құты, қаңылтыр қалбыр секілді тағы-тағы қалдықтардан көз сүрінеді. Бұлардан ауаға тарайтын қаншама зиянды элементтер бары бір құдайға аян. Әйтсе де тірі пенделер денсаулығына нұқсан келіп жатқаны бесенеден белгілі. Әрине бұның бәрін ауыл адамдары жасағаны сөзсіз. Және ересек адамдардың ісі деп ойладым да налыдым. Үлкен адамдар осылай істеген соң, кішілерден не қайыр?

Біздер балалар екеш балалар болып серуенге шыққанда ішіп-жегеннен қалған әртүрлі қалдықтарды топырақ астына көміп кететінбіз. Өйткені, сынып жетекшіміз бізге пластик бөтелкелер, полиэтиленнен жасалған қалталардың бірнеше жыл топырақ астында жатса да шірімейтінін,олардан табиғатқа келетін залалды айтып отыратын.. Міне, осы бір кішкене ауыл сыртындағы келеңсіз жәйттердің бүкіл қазақ даласының барлығынан кездестіруіміз мүмкін екендігін ойлағанда Сәйіп Сараидың «Түрікше Гүлстанындағы» Наушараның «Әуелде әлемде зұлымдық аз еді. Кейін әр адам аз-аздан қосқанда, көбейіп кетті.» деген әңгімесінің байыбына барғандай болдым.

Дәл осы сәтте есіме Елбасының «Жастар жылы» деп ұсынған жолдауы есіме түсіп ,ауылдағы жастарды жұмылдырып, « таза дала» акциясын өткізуім керек деген шешімге келдім. Ұрандатпай –ақ, «өгіз қара күшімізді» іске қосса жетпейді ме ?-деп тонымды пішіп те үлгердім.

Адамдар қоршаған ортаға, яғни ауасын жұтып, суын ішіп, жерін басып отырған « туған жеріне» кеңпейілділікпен, асқан жомарттылықпен қарау керек. Бір-біріне шексіз мейірім төгіп, адал қарым-қатынас орнатып, ақ жолмен жүру керек. Өшпенділік пен ызақорлық бар жерде ауызбіршілік болмайды. Ауызбіршілік жоқ жерде елің,жерің қайтіп гүлденеді? Өлкемнің тазалығы-менің тынысым –деген сөздің жебеуімен «Таза дала» акциясын ұйымдастыруым керек деген нық шешімге бекіндім.

Әрбір адам «сау басымен» мен ше ойласа деп -қиялыма ерік беріп келе жатқаным сол еді, салаң етіп шыға келген өз бұзаумнан өзім шошып кеттім. Сөйтсем мен « әлемдік проблемамен» жүргенде «жүгермек бұзауым » дәл жанымда полиэтилен дорба шайнап тұр екен. Осы да проблема болып па дегендей аяусыз күйсейді кеп. «Түрінде мен ғұрлы ақылдарың жоқ па?» деген жымысқы ой бар ,бұзауымды шыбықпен тартып-тартып жібердім де , ауылға қарай қуа жөнелдім.

**Қанат Сабина Базарбайқызы**

**11-сынып оқушысы**

**Қостанай облысы**

**Амангелді ауданы,Есір ауылы**

**Н.Мейірманов атындағы**

**жалпы білім беретін орта мектебі**